
Az ellenőrzés részletes megállapításai:
1. A gazdálkodás szervezeti keretei és szabályozottsága

Az Önkormányzat 2010. évben rendelkezett, január 1-jén hatályba helyezett, a változásokkal frissített, a pénzügyi, számviteli munkájának szabályozására vonatkozó érvényes Számviteli Politikával, amelynek hatálya kiterjedt: 

· Fácánkert Községi Önkormányzatra,
Fácánkert Község Önkormányzata a Számviteli törvény szerinti Számviteli Politikához kapcsolódóan rendelkezett a következő szabályzatokkal:

· Számlarend,

· Eszközök és források értékelési szabályzata,

· Pénzkezelési szabályzat,

· Leltározási és leltárkészítési szabályzat,

· Felesleges vagyontárgyak hasznosításának selejtezésének szabályzata,

· Kötelezettségvállalás, utalványozás, ellenjegyzés, érvényesítés rendjének szabályzata.
Fácánkerten 2010. október 3-án létrejött a Cigány Kisebbségi Önkormányzat, melyre nézve a gazdálkodási teendőket a Sióagárd-Fácánkert Községek Körjegyzősége látja el.

Szabályozás tekintetében a Fácánkert Önkormányzatra vonatkozó szabályzatok hatályát szükséges kiterjeszteni a Cigány Kisebbségi Önkormányzatra is.

A Gazdálkodási szabályzatban meg kell határozni a kötelezettségvállalásra, utalványozásra, ellenjegyzésre, érvényesítésre, teljesítésigazolásra jogosult személyeket, a Pénzkezelési szabályzatban a Kisebbségi Önkormányzat házipénztárában tartható pénzkészlet mennyiségét.
A 292/2009. (XII. 19.) Kormányrendelet (Ámr) 20. §-a tartalmazza azon követelményeket, melyek meghatározzák az SzMSz-re, Ügyrendre vonatkozó tartalmi elemeket, illetve a hozzákapcsolódó, a Számviteli törvényben előírtakon kívüli, legfontosabb szabályzatokat.
Az Ámr 20 § (2) bekezdés a), b), c), d) pontjaiban meghatározott adatokat, információkat nem tartalmazza az Önkormányzat SZMSZ-e, emiatt szükséges azt kiegészíteni.

(2) A költségvetési szerv szervezeti és működési szabályzatának - a külön jogszabályban meghatározottakon kívül - tartalmaznia kell 

a) a költségvetési szerv létrehozásáról szóló jogszabályra történő hivatkozást, ha a költségvetési szerv létrehozásáról jogszabály rendelkezett, 

b) a költségvetési szerv törzskönyvi azonosító számát, alapító okiratának keltét, az alapító okirat számát, az alapítás időpontját, 

c) az ellátandó, és a szakfeladatrend szerint (szakfeladat számmal és megnevezéssel) besorolt alaptevékenységek, rendszeresen ellátott vállalkozási tevékenységek, valamint az alaptevékenységet szabályozó jogszabályok megjelölését, 

d) azon gazdálkodó szervezetek részletes felsorolását, amelyek felett a költségvetési szerv alapítói, illetve tulajdonosi (tagsági, részvényesi, szavazatelsőbbségi) jogokat gyakorol.

A kormányrendelet 20. § (3) bekezdésében foglaltakra tekintettel szükséges áttekinteni az Önkormányzat érvényben lévő szabályzatait és a jelenleg nem szabályozott, de előírt területekre is el kell készíteni a hiányzókat. Pl:

· beszerzések lebonyolításával kapcsolatos eljárásrendet
· a helyiségek és berendezések használatára vonatkozó előírásokat, 

· a reprezentációs kiadások felosztását, azok teljesítésének és elszámolásának szabályait.

A pénzügyi-számviteli tevékenységhez kapcsolódó informatikai feladatoknál nem biztosították a hozzáférési jogosultságokra vonatkozó nyilvántartás teljes körűségét, naprakészségét és ellenőrizhetőségét, a jelszavakra előírt szabályok betartását. Nem dokumentálták a pénzügyi-számviteli program elemeire vonatkozó változáskezelési eljárások ellenőrzését.

Nem rendelkeztek hozzáférési eljárásrenddel és kapcsolódó nyilvántartással.
2. A számviteli mérlegben szereplő összegek alátámasztottsága
Az Önkormányzat a 2010. évi beszámoló készítési feladatának határidőre, eleget tett, könyvvizsgálati kötelezettség nem állt fenn.
A mérleget, a pénzforgalmi jelentést a főkönyvi kivonattal megegyezően állították össze.

A beszámoló egyes sorai a záró főkönyvi kivonat adataival, nyitó adatai az előző évi záró értékekkel megegyeznek. 
A pénzkészlet állománya pénztárzárással és bankszámlakivonattal egyező összegű.

A függő elszámolások adata beazonosított, tételes analitikával alátámasztott.

A hosszú lejáratú kötelezettségek összegéből a következő év során esedékes részt a rövid lejáratú soron szerepeltetik.

3. A vagyon leltározása, mérlegtételek értékelése 

2010. évben, a Leltározási Szabályzatban foglalt rendelkezéseket alkalmazva, leltározást végeztek. A tárgyiasult eszközök esetében – a lentebb említett kivétellel – tényleges mennyiségi leltárfelvétel volt, a többi eszközt és a forrásokat egyeztetéssel leltározták. A leltározást elrendelő leltározási ütemtervet nem készítettek.

A leltár előkészítése, a megbízások kiadása, végrehajtása, dokumentálása nem a szabályzatban leírtak szerint történt. A leltár kiértékelésének eredményéről összefoglaló Jegyzőkönyvet nem készítettek.
A leltározást megelőzően selejtezést nem végeztek.

Az üzemeltetésre átadott eszközök mennyiségi felvétellel történő leltározását egyeztető lista megküldésével nem kezdeményezték a vagyonkezelőnél. Szükséges a vagyonkezelési szerződésekben a leltározási kötelezettséget előírni a vagyonkezelők számára.
Ahsz. 37 § (4) Üzemeltetésre, kezelésre átadott, koncesszióba, vagyonkezelésbe adott eszközöket az államháztartás szervezete az üzemeltetést, kezelést végző szerv által a december 31-ei fordulónapra vonatkozó évenkénti leltározása alapján elkészített, hitelesített és a megállapodásban meghatározott időpontig megküldött leltárral köteles alátámasztani.

Fácánkert településen a korábbi években zajlott szennyvízberuházás bonyolítására létrehozott Tolna-Fácánkert Viziközmű Társulat 2008. évi megszűnésekor

a létrehozott közművet a tulajdonos önkormányzatok részére átadta.
A volt társulati tagokra nézve az elszámolási eljárás lefolytatása hiányosan bonyolódott. Ennek során a még meg nem fizetett érdekeltségi hozzájárulásokra korrekt jegyzék és a kapcsolódó iratanyag átadása nem történt meg. A 2010. évi mérlegben ezeket az adatokat nem tudták szerepeltetni.
Az Önkormányzat kintlévősége több mint 5 millió Ft, amelyből követelésként a mérlegbe a későbbiekben is csak annak elismert része állítható be.

A lakossági befizetések határideje 2011. január 31-ével járt le.
Elismertnek kell tekinteni a követelést, ha a mérleg fordulónapon fennálló követelésállományról az államháztartás szervezete a partnereket egyenlegközlő levélben tájékoztatja a mérleg fordulónapon fennálló tartozás nyilvántartás szerinti összegéről és azt a partner írásban visszaigazolja. Szintén elfogadottnak tekinthető a követelés, ha a kézbesített és átvett egyenlegközlő levélre nem érkezik észrevétel, de az egyenlegközlő levélben szerepel az a figyelemfelhívás, hogy elfogadottnak minősül a követelés, amennyiben az egyeztető levélre a megadott [Az államháztartás szervezetei beszámolási és könyvvezetési kötelezettségének sajátosságairól szóló 249/2000. (XII. 24.) kormányrendelet 

22. §-ának (1) bekezdése, 26. §-ának (1) bekezdése, 9. számú melléklete 2. pontjának ch) alpontja, 4. pontjának d) alpontja]

Az érdekeltségi hozzájárulás hátraléka a vízgazdálkodási társulatokról szóló 160/1995. (XII. 26.) Korm. rendelet 13. § (3) bekezdése szerint adók módjára behajtható köztartozás, melynek behajtása iránt az Art. 146. § (2) bekezdése alapján az illetékes önkormányzati adóhatóság jár el.

Az adósok állományát az éves zárást megelőzően, az értékelési szabályzatban foglaltak szerint adósminősítés alapján csökkentették. Az egyszerűsített eljárás alá vont adókövetelések értékvesztésének elszámolásához alapul szolgáló listát elkészítették.

Nem vették figyelembe a Vhr. 34. § (10) bekezdésében foglalt előírásokat, miszerint a behajthatatlan követeléseket a könyvviteli mérlegben nem lehet kimutatni, azokat hitelezési veszteségként két lépésben az 59. számlacsoportban lévő megfelelő pénzforgalom nélküli kiadás számla közbeiktatásával (T596 – K 28 és T 41232 – K 596) saját tőkével szemben le kell írni. 

Ezen adótartozásokról az adóhatóságnak külön nyilvántartást kellene vezetni, amelyre az alkalmazott számítógépes program 2009. január 1. óta lehetőséget biztosít. Ezeket a tételeket nem törli, csak a költségvetés felé történő adatszolgáltatáshoz behajthatatlanságra megjelöli, és a hátralékos listában nem szerepelteti. Egy esetleges befizetés érkezése esetén viszont a tétel „feléled”, és elszámolásra kerülhet.

A kötelezettség vállalásokat nyilvántartásba vették, ezzel eleget tettek az Ámr.1. 134. § (13) pontjában foglaltaknak. Így hitelt érdemlően tudták megállapítani a kötelezettségek év végi illetve a következő évre áthúzódó állományát.

Eleget tettek az Áhsz. 9. sz. melléklet 15 pontjában szereplő előírásnak, mely szerint:

„A gazdasági műveletek, illetve események hatását a kötelezettségvállalások folyamatosan vezetett analitikus nyilvántartásból készített összesítő bizonylat (feladás) alapján kell a könyvekben a 0. számlaosztály megfelelő számláin rögzíteni, a kötelezettségvállalások megfelelő számláin és a kötelezettségvállalások nyilvántartási ellenszámláján, legkésőbb a tárgynegyedévet követő hónap 15. napjáig.”

4. Az eszközök analitikus nyilvántartása, a vagyonnal kapcsolatos változások nyomon követése, dokumentálása

Fácánkert Községi Önkormányzat tulajdonát képező nagy értékű tárgyi eszközök analitikáját az ingatlan vagyonkataszter nyilvántartás keretében kezelik.

A főkönyvi számlák értékadataival egyező tartalmú analitikus nyilvántartások vezetési kötelezettségről szóló számviteli előírásnak eleget tettek. 
Az önkormányzati ingatlan vagyon felmérése, értékelése, ingatlanvagyon-kataszter felfektetése a KataWin programmal megtörtént, annak folyamatos nyomon követését és naprakész vezetését külső szolgáltató útján biztosítják. Az ingatlanvagyon-kataszter tartalmazza a törzsvagyon és a nem törzsvagyonba tartozó egyéb vagyon szerint az ingatlanokra vonatkozó számszaki és naturális adatokat, az ingatlan számviteli nyilvántartás szerinti bruttó értékét és a becsült értékét.
A 2010. évi költségvetési beszámolóban kimutatott ingatlanok értékadatainak a vagyonkimutatásban, valamint az önkormányzati ingatlanvagyon-kataszterben szereplő értékadatokkal történő egyeztetéséről a Számlarendben előírt dokumentumot, Jegyzőkönyvet készítettek. 

A beruházások, felújítások elkészülte után az üzembe helyezéssel egy időben könyvelték az aktiválásokat. Az üzembe helyezés időpontját hitelt érdemlő dokumentumokkal támasztották alá, állományba vételi bizonylatot készítettek.

A tárgyévi befejezetlen beruházásokról a főkönyvi könyvelés keretében, évenként, feladatonként alábontott főkönyvi számlákon, megbízható módon vezették a nyilvántartást.

A költségvetési szervek részére a Vhr. 30. § (2) bekezdése negyedévenkénti értékcsökkenés elszámolási kötelezettséget ír elő, a meghatározott leírási kulcsok alapján. Az érvényben lévő szabályozás szerint az érintett eszközök amortizációját negyedévente szabályszerűen elszámolták, és a könyvekben kimutatták. 
5. A zárszámadási adatok és a kiegészítő melléklet megfelelősége

Az önkormányzati költségvetés és zárszámadás előterjesztésének formai és tartalmi követelményeiről, az Áht. 118. § (2) 2. pontja előírása szerint nem alkottak rendeletet.
A képviselőtestület részére a zárszámadásban bemutatott vagyon kimutatás – megfelel az Áht. 118. §-ában foglalt előírásoknak.

.
Szöveges indokolásban ismertették azokat a tényezőket, amelyek befolyásolták a tárgyidőszakban ellátott alaptevékenységet, az előirányzatok tervezettől eltérő felhasználását.

A zárszámadásban bemutatott eredeti és módosított előirányzatok, valamint a tényadatok azt mutatják, hogy a gazdálkodás tervszerű volt, az Áht. 12/A. § (1) bekezdésében foglaltak szerint a jóváhagyott költségvetési előirányzatokon belül gazdálkodtak. 
Az előirányzat-módosításokat az államháztartás működési rendjéről szóló módosított 292/2009.(XII. 19.) kormányrendelet (Ámr.) 67. § (2) bekezdése alapján elvégezték, miszerint a képviselő-testület negyedévenként, de legkésőbb a költségvetési szerv számára a költségvetési beszámoló irányító szervhez történő megküldésének külön jogszabályban meghatározott határidejéig, december 31-i hatállyal dönt a költségvetési rendeletének ennek megfelelő módosításáról.

A költségvetési rendeletet az előirányzatok változtatása miatt negyedévente módosították, likviditási helyzetet, a kötelezettségvállalásokat figyelemmel kísérték.
6. Cigány Kisebbségi Önkormányzat gazdálkodása

Az Áht. 66. §-a szerint a helyi önkormányzat, illetve a helyi kisebbségi önkormányzattal történő megállapodás alapján a helyi kisebbségi önkormányzat gazdálkodásának végrehajtó szerve a költségvetési szervként működő Körjegyzőség. E feladatokat az önkormányzati hivatal - az adott helyi önkormányzat és az érintett helyi kisebbségi önkormányzatok megállapodása alapján látja el. A megállapodásnak tartalmaznia kell a helyi kisebbségi önkormányzat gazdálkodása végrehajtásának rendjét, az ehhez kapcsolódó feladatellátás jogosultjainak, kötelezettjeinek kijelölését is.

Mivel a gazdálkodási feladatokat a Körjegyzőségi Hivatal végzi, így a gazdálkodási jogszabályok betartásának is ezen szervezet tud érvényt szerezni.

A helyi önkormányzat költségvetési elszámolási számlájához kapcsolódóan a kisebbségi önkormányzat gazdálkodásával kapcsolatos pénzforgalom elszámolására, alcímű számlát nyitottak.

A számla feletti rendelkezési jogosultságban a kisebbség szerepét 50 %-ban érvényesítették.

A készpénzforgalmat külön pénztárban bonyolították.

A számviteli nyilvántartásokban a kisebbségi önkormányzatot megillető bevételeket és a költségvetését terhelő kiadásokat külön szakfeladaton tartják nyilván.
A kisebbségi önkormányzat rendelkezésére álló források felhasználása, az általuk hozott illetve esetlegesen módosítható költségvetési határozatban szereplő jogcímeken lehetséges, melynek során a számviteli, adózási stb. szabályok betartása elengedhetetlen, melyek az alábbi területeken nem érvényesültek maradéktalanul.
A kisebbségi önkormányzat tagjai részére 2010. évi utazási költségtérítés címén történt kifizetéshez csatolt bizonylatok tartalmát meg kell feleltetni az SZJA törvény III. Fejezet 83. pontjának, amely kötelezően előírja a kiküldetési rendelvény tartalmi követelményeit: a kifizető által két példányban kiállított bizonylat, amely tartalmazza a magánszemély nevét, adóazonosító jelét, a gépjármű gyártmányának, típusának megnevezését, forgalmi rendszámát, a hivatali, üzleti utazás(ok) célját, időtartamát, útvonalát, a futásteljesítményt, az utazás költségtérítését, az élelmezési költségtérítést, valamint ezen költségtérítés(ek) kiszámításához szükséges adatokat (üzemanyag-fogyasztási norma, üzemanyagár stb.). A kiküldetési rendelvény eredeti példányát a kifizető, másolatát a magánszemély a bizonylatmegőrzésre vonatkozó rendelkezések betartásával megőrzi.
A költségelszámolás alapjául szolgáló belföldi kiküldetési rendelvény kiállításánál hiányosság, hogy a kiküldetés helyét, időpontját, a meglátogatandó személyt, szervezetet és a kiküldetés célját nem, vagy nem megfelelően határozták meg. További hiányossága az elszámolási gyakorlatnak, hogy a rendelvény költségelszámolás oldalán indulás és érkezés oszlopban csak helységnév szerepel, az érkezési - indulási időpont óra/perc megjelölése is hiányzik. Emiatt a kiküldetésben eltöltött idő, valamint az utazás hivatalos célja nem állapítható meg. Mindezek alapján a kiküldetési rendelvényen elszámolt utazások esetében az utazás indokoltsága, annak hivatalos jellege nem igazolt.

A kisebbségi önkormányzat tagjai által átvett ajándékcsomag elszámolásának, adózásának megítélésében nem hagyhatók figyelmen kívül az adózási szabályok.
Az Szja-tv. 69. § (10) bekezdés d) pontja határozza meg a reprezentáció fogalmát. A definíció alapján reprezentáció a juttató tevékenységével összefüggő üzleti, hivatali, szakmai, diplomáciai vagy hitéleti rendezvény, esemény keretében, továbbá az állami, egyházi ünnepek alkalmával nyújtott vendéglátás (étel, ital) és az ahhoz kapcsolódó szolgáltatás

Az Szja-tv. 69. § (7) bekezdés a) pont aa) alpontja alapján a reprezentáció éves értékéből nem kell a kifizetőnek az adót megfizetnie azon rész után, amely nem több, mint az éves összes bevétel 1 százaléka,(de legfeljebb 25 millió forint), a felettes rész adóköteles reprezentáció.

Ha reprezentációról nem beszélhetünk, a juttatás még minősülhet természetbeni juttatásnak, feltéve hogy megfelel az Szja-tv. 69. §-ában foglaltaknak. A természetbeni juttatások egy része adómentes (teljes mértékben vagy bizonyos értékig), más része pedig adóköteles. Az adómentes természetbeni juttatásokat az Szja-tv. 1. számú melléklete tartalmazza. Az adómentesség feltételeinek teljesítése esetén adómentes természetbeni juttatást lehet elszámolni. 
Amennyiben a rendezvényt a helyi és/vagy kisebbségi önkormányzat szervezi a lakosság részére, kulturális, hagyományőrző, sport, szabadidős és más hasonló közösségi, nem zártkörű közösségi rendezvényként, azonos részvételi feltételekkel, az ott helyben nyújtott szolgáltatás, helyi fogyasztásra juttatott étel, ital, valamint - legfeljebb a rendezvény összes költségének 10 százalékáig terjedő együttes értékben - résztvevőnként azonos értékű ajándék adómentes természetbeni juttatásnak minősül (Szja-tv. 1. sz. melléklet 8.35.). 

A telefonkártya vagy az előfizetési díj elszámolhatóságát nem zárja ki az a körülmény, hogy a telefonkészülék nem a kisebbségi önkormányzat tulajdona. Az elszámolásnak azonban feltétele, hogy a költség az önkormányzati tevékenységgel kapcsolatos legyen. Figyelembe kell venni azonban, hogy a magánhasználat ebben az esetben nem zárható ki, illetve nem bizonyítható a kizárólagos szolgálati használat. Az Szja-tv. 69. § (12) bekezdése szerint, ha a magáncélú illetve a szolgálati használat aránya nem állapítható meg, akkor a kifizetőt terhelő kiadás 20 %-a a magáncélú használat értéke, amellyel kapcsolatban a természetbeni juttatás utáni adót és járulékot meg kell fizetni.
Összegző megállapítások, következtetések, javaslatok:
Fácánkert Község Önkormányzata rendelkezik a számviteli jogszabályok szerinti, a gazdálkodási, számviteli, pénzkezelési témakörhöz kapcsolódó kötelező belső szabályzatokkal, amelyek megfelelnek a jogszabályi előírásoknak.
Fácánkert Község Önkormányzatának gazdálkodásával összefüggő 2010 évi mérlegben szereplő összegek leltárral, analitikus nyilvántartásokkal alátámasztottak voltak.
Az üzemeltetésre átadott eszközök mennyiségi leltározását nem végezték el.

Nem vették figyelembe a Vhr. 34. § (10) bekezdésében foglalt előírásokat, miszerint a behajthatatlan követeléseket a könyvviteli mérlegben nem lehet kimutatni
Az önkormányzat 2010. évi zárszámadásának előterjesztése a képviselő-testület részére tájékoztatásul, az Áht. 118. §-ban előírt formában és tartalommal készült. 

A 2010. évi Kiegészítő melléklet a jogszabályban előírt követelményeknek megfelelt.
Gondoskodjanak az államháztartásról szóló 1992. évi XXXVIII. törvény 118. §-ában valamint, az államháztartás működési rendjéről szóló 292/2009 (XII. 19.) Korm. rendelet 36. §.-ában foglaltakra figyelemmel, az önkormányzat költségvetési rendelete és zárszámadási rendelete, mérlegei tartalmáról szóló rendelet alkotásról.
Az Ámr 20 § (2) bekezdés a), b), c), d) pontjaiban meghatározott adatokat, információkat nem tartalmazza az Önkormányzat SZMSZ-e, emiatt szükséges azt kiegészíteni.

A kormányrendelet 20. § (3) bekezdésében foglaltakra tekintettel szükséges áttekinteni az Önkormányzat érvényben lévő szabályzatait és a jelenleg nem szabályozott, de előírt területekre is el kell készíteni a hiányzókat.

A Cigány Kisebbségi Önkormányzat gazdálkodásában szerezzenek érvényt az adó jogszabályok betartásának.
Az ellenőrzött időszakban hivatalban levő vezetők neve, beosztása:
Orbán Zsolt polgármester

Dr. Varga Katalin körjegyző
Szekszárd, 2011. június 30.





 


   Dr. Kádár Andrásné









ügyvezető-könyvvizsgáló
Fácánkert Községi Önkormányzatnál „A számviteli nyilvántartások vezetésének szabályszerűsége, az Önkormányzat 2010. év végi könyvviteli mérlegének alátámasztottsága”

 tárgyában végzett belső ellenőrzési jelentéshez

Megismerési záradék

Alulírott Dr. Varga Katalin Körjegyző az ellenőrzött szerv vezetője kijelentem, hogy az ellenőrzési jelentés tartalmát megismertem, egy példányát átvettem. A költségvetési szervek belső ellenőrzéséről szóló 193/2003. (XI. 26.) Korm. rendelet 28. § (2) bekezdése értelmében nyilatkozom, hogy 

· észrevételt kívánok tenni, és azt a jelentés kézhezvételétől számított 15 munkanapon belül megküldöm az ellenőrzést végző szervezet vezetőjének;

· észrevételt nem kívánok tenni*.

Tudomásul veszem, hogy a határidő elmulasztását a jelentés tervezetben foglaltakkal való egyetértésnek kell tekinteni.

Az észrevételezésről, az egyeztető tárgyalásról, az észrevétel elfogadásáról, vagy elutasításáról készült iratokat az ellenőrzési jelentéshez kell csatolni, és a továbbiakban egy dokumentumként kell kezelni.

Tudomásul veszem, mint az ellenőrzött szerv vezetője, hogy a szükséges intézkedések végrehajtásáért felelős személyek és a vonatkozó határidők megjelölésével, az elfogadott ellenőrzési jelentés kézhezvételétől számított 15 naptári napon belül el kell készítenem az intézkedési tervet, véleményeztetem az ellenőrzés vezetőjével, és gondoskodnom kell az abban foglaltak végrehajtásáról.

Fácánkert, 2011. július 27.
Dr. Varga Katalin




körjegyző
*a megfelelő szöveget alá kell húzni

